École nationale de santé du Luxembourg

D'École nationale de santé du Luxembourg (gekierzt ENSA), virum Schouljoer 2024/25 Lycée technique pour professions de santé (LTPS), ass eng ëffentlech Secondaires- an Héichschoul fir Gesondheetsberuffer zu Lëtzebuerg. Ënner enger administrativer Eenheet gëtt et verschidde Strukture vun der Schoul, déi als Centre de formation pour professions de santé bezeechent sinn: de Sëtz am Gebai SIELUX zu Stroossen, den ENSA Bascharage zu Nidderkäerjeng, den ENSA Ettelbruck zu Ettelbréck. Beim Siège zu Stroossen sinn och 35 Zëmmere fir d'Studente vun der ENSA gradewéi 14 Logementer « Jugend Wunnen » vum Educatiounsministère. Um neie Campus, deen den 21. Mäerz 2025 ageweit gouf, sinn do dernieft och nach d'Sportinfrastrukturen (Schwämm, Sportshal, « Air-Tramp »-Sall, Turnsall fir Psychomotorik) vum Centre de logopédie. Historique De Lycée technique pour professions de santé gouf retroaktiv den 1. Januar 1995 (Gesetz vum 11. Januar 1995) geschaaft. D'Regierung krut duerch Gesetz vum 24. Juli 2007 de Bau vun engem Lycée erlaabt. Mam groussherzogleche Reglement vum 7. November 2024 krut d'Schoul retroaktiv op den Ufank vum Schouljoer 2024/25 den neien Numm « École nationale de santé du Luxembourg ». Duerch d'Gesetz vum 21. September 2017 krut d'Regierung d'Méiglechkeet fir zu Stroossen en neit Gebai fir den LTPS bauen ze loossen. Nodeems am Februar 2021 déi éischt Virbereedungsaarbechten ugefaangen hunn, gouf am September vum selwechte Joer mam Bau vum neie Lycée, dee fir 1.200 Schüler ausgeriicht ass, ugefaangen. Déi nei Schoul soll fir d'Rentrée 2024/25 fäerdeg sinn, ass awer eréischt am Mäerz 2025 ageweit ginn. Ausbildungsoffer D'ENSA bitt follgend Formatiounen un: Klasse vun der 2e a 1re vum General, Klasse vun der 4e, 3e an 2e vum Professionnel, e BTS an der Infirmiersausbildung. Direkter Maly Goedert Kuckt och Secondaireschoulen zu Lëtzebuerg Um Spaweck Websäit vun der ENSA Referenzen an Notten